钦定古今图书集成/明伦汇编/官常典/第174卷 > 《为褚谘议蓁让代兄袭封表一》任昉
## 钦定古今图书集成/明伦汇编/官常典/第174卷 > 《为褚谘议蓁让代兄袭封表一》任昉

一昨被司徒符印，称诏旨许臣兄贲所请，以臣绍封
南康郡公。臣世属启圣，运偶时来，尚德畴庸，先锡土
宇。臣贲载世承家，兄居长德，而量已夙退，内事园蔬。
以臣行达幽明，早酷荼苦。贲天伦冥至，友爱淳深，非
直引瘠推温，故能逃迹让位。鞠育提养，以及人次，事
死让生，尚均脱屣，取信十室，本若锱铢。乃远谬推恩，
近霑庸薄，能以国让，弘义有归，匹夫难夺，守以弗二。
昔武始迫《家臣》之策，陵阳感鲍子之言，张以诚请，丁
为理屈。且大宗绝绪，命臣出缵傍统，禀承在昔，理绝
终天，永怀情事，触感崩裂。伏惟陛下俯权孤门，哀荣
之重，爰夺臣贲一至之轻，察其丹款，特赐停绝，至公
允穆，微臣克幸。